Anthony Pérez le Anthony Griffin, ba e leng maloko a Lephata la Tirelo kwa lekaleng la United States, ba ne ba botsolotsa maloko a Komiti ya Lekala a a tswang mo dikarolong tse di farologaneng tsa lefatshe. Banna bano ba ne ba tlhalosa mathata a barongwa ba basha ba kopanang le one ba bo ba ba naya kgakololo e e ka ba thusang ba bua go ya ka se se ba diragaletseng. Mangwe a mathata ao a akaretsa go sa tshwane ga ditso, tlelaemete ya boboatsatsi ya ngwaga otlhe, kgotsa seemo sa bodumedi le sa bopolotiki se se farologaneng le se baithuti ba neng ba se tlwaetse. Ke eng se se ka thusang barongwa ba basha go itshokela tikologo ya bone e ntšha? Go rata Jehofa le go rata batho, go sa lebe kwa morago le go tila go dira dilo ka mafega. Leloko lengwe la Komiti ya Lekala le ne la re: “Batho ba ba mo kabelong ya rona ga ba bolo go nna koo ka makgolokgolo a dingwaga pele rona re fitlha. Ka jalo le rona re ka kgona go nna koo go fitlha re tlwaela. Nako le nako fa re nna le mathata, re ne re a leba jaaka ditshono tsa go tokafatsa botho jwa rona. Fa o ikaega ka thapelo le ka moya wa ga Jehofa, o bona boammaaruri jwa mafoko a ga Jesu a a reng ‘ke na le lona.’”—Mathaio 28:20.